Olli Rehn
Olli Ilmari Rehn (sündinud 31. märtsil 1962 Mikkelis) on Soome ja Euroopa Liidu poliitik, pikaaegne Euroopa Komisjoni volinik ja 29. maist 2015 kuni 29. detsembrini 2016 Soome majandusminister Juha Sipilä valitsuses. Olli Rehn on õppinud Minnesotas Saint Paulis majandust, rahvusvahelisi suhteid ja ajakirjandust ja kaitsnud 1989. aastal Helsingi Ülikoolis magistrikraadi politoloogias. Doktorikraadi sai ta 1996. aastal Oxfordi Ülikoolist, kui kaitses väitekirja teemal "Korporatiivsus ja väikeste Euroopa riikide konkurentsivõime". Ta on mänginud aastatel 1979–1982 jalgpalli klubis Mikkelin Palloilijat ja olnud aastatel 1996–1997 Soome meistriliiga Veikkausliiga juht.